
(2) LINIIS DI STORIE SOCIÁL E ECONOMICHE DAL FRIÚL TRA 1500 E 1800 
LEZION 5 : NOTE DIDATICHE 


Cualis ideis nassevino in cont de situazion economiche furlane? Ce 
valutazions? Ce propuestis di rinovament? 


Tal 1700 si difondevin in Europe lis ideis iluministichis. E la idee di progrès. 


Il progrès civîl e moràl al passave pe economie: une nazion e podeve permetisi une politiche di 
potence se e veve une buine economie, e une buine economie e podeve stà dome se il lavòr al 
jere libar e la imprese e jere libare. La libertàt le fermavin di tantis bandis lis cundizions 
juridichis feudàls restadis e la male distribuzion de proprietàt de tiere, che le veve une nobiltàt 
che si disinteressave de produzion. | bastave di ricevi il redit che i vignive dai contrats agraris 
cui contadins, cence impegn di invistiment, cence jentrà te forme produtive. 

No si formave capitál, e il redit al leve dut in consum. 


In Friùl si scomengà a domandási reson di bande di cualchi persone iluminade des cundizions 
di vite de int e de basse economie, e si tacà a resoná su la maniere di produsi miór e di plui, par 
jessi de miserie gjenerál. 

LEZION 5: DOCUMENTS E RICOSTRUZIONS 


E fo fondade a Udin la Accademia degli Sventati tal 1606. Tal 1758 e mudà non e si clamà 
Accademia di Udine, e i fo permetüt dal Senát venezian di tratà 'su /a storia del Friuli e sulla 
filosofia’ (‘su la storie dal Friül e su la filosofie). 


Dentri de Academie si formà tal 1762 une Società di agricoltura pratica (Societàt di agriculture 
pratiche). L'intindiment al jere chel di studiá la situazion de agriculture furlane, di studià i siei 
problemis e di frontàju cun propuestis di soluzion inovativis. 

Par sticá ideis gnovis si bandì ogni an un concors su cualchi teme impuartant, par ricevi ideis. 
Lis plui interessantis, a varessin vude une premiazion. 

Societàt di agriculture pratiche, 1766 

Teme: “Di cualis e di tropis resons dipendie la scjarsetàt di fen che al covente pes bestiis de plui 
part de provincie dal Friül, e cuái e trops puedino sei i miecs miór par incressilu e moltiplicálu, 
daúr des tantis cualitáts dai terens" . 


Societàt di agriculture pratiche, 1767 


Teme: “... lis manieris miór di coltivà te provincie dal Friül la cuantitát di legnam che e covente”. 


Societàt di agriculture pratiche, 1770 


Teme: *...determiná i difiets plui essenziái de Agriculture Furlane, e i miecs plui facii e plui adats 
a coreziju, par incressi e miorá i prodots: e chest no tant in rapuart ai Proprietaris, ma a rivuart 
dai Lavoradórs des tieris, e aes tantis cualitàts des stessis”. 

Societàt di agriculture pratiche, 1770 


Teme: “... determină i difiets plui essenziài de Agriculture Furlane, e i miecs plui facii e 
plui adats a coreziju, par incressi e miorà i prodots: e chest no tant in rapuart ai 
Proprietaris, ma a rivuart dai Lavoradórs des tieris, e aes tantis cualiáts des stessis”. 


Rispueste di Gotart Cancian 


“In ché tignude, par esempli, e coventarès une cjase coloniche, parcè che la estension dai 
cjamps assegnade a une famee sole no corispuint ben aes personis che a lavorin: al sarès in 
ché altre di suiá un palút, e inalore di meti a produzion une vore di tieris [...]; chi un bocon di 
tiere al varès di sei coronàt di moràrs; e di ché altre bande une plane sterpe e varès di sei 
rinovade; i traspuarts di tiere tant utii par che si messedin come cu va, lis sieraduris dai cjamps, 
i arzins e chés altris difesis cuintri dai flums, ducj a saran lavòrs necessaris cuintri la dispersion 
e par cressi ben e no màl la produzion.” 


“Ma se i Agjents o i Colons a vegnin a proponiju ai Proprietaris, chescj, spaventàts de idee des 
spesis che a varessin di là incuintri o no rispuindin nuie o se gjavin cuntun ‘no pues’, o ancje, 
berlant, a tachin cun ofesis, par no confessà a altris la lór impotence”. 

Rispueste di Gotart Cancian 


"Fin che i proprietaris des tieris a misuraran la lór grandece de pompe che al à il lór vistisi, dal 
aparát che ju circonde, dal podé gjoldi cence fà nuie dai privilecs esclusîfs di cjariis, e di lúcs 
risierváts ae nobiltát: e fin che a varan sprec dal rest de popolazion [...] 


E chi che mi si gjavi di denant la imagjin disgustose di chei puars contadins che si presentin 
semplics te lór monture, che a tremin di sudizion, cul cjapiel in man, e plets, usáts come che a 
son a dipendi, a stan daúr ai lór parons, che sflandoròs tai lór vistits, strents di peraulis e cuntun 
aiar di spreg a rapresentin i caratars dal domini, dal stà adalt e dal disinterés." 

Rispueste di Gotart Cancian 


Cussi ju viót a resonà Cancian: “Chel tant nus baste par vivi e vivi ben, a confront cun chés 
altris fameis dal nestri nivel: stant che a son une vore limitadis lis nestris tignudis, no nus 
convegnin lis spesis necessariis: inalore, a convegnin al nestri stát cressi lis fitancis, e pretindilis 
fin insom”. 


Cancian al denunziave la colpe dai proprietaris, la mancjance di corac di imprese, la pegrece di 
cui che al tirave dut cás une rendite. 


La agriculture e jere la uniche vere risorse dal Friül, e dutis lis renditis a dipendevin di ché. 


"| proprietaris a àn póre de bondance parcè che no ur zove, che no 'ndi gjavaressin plui rendite 
di cumó" 


"Une popolazion cuasi dute aplicade ae agriculture al covente che e passi par une educazion 
che si convegni. Che si le meti tes scuelis: te famee che si le fasi imparé di biel aspiet, tal public 
ogjet di stime. Si viodaran meracui”. 

Antoni Zanon 


“La reson principal de pocje rendite des tieris e je parcè che no si cjape la agriculture tant che 
une art, che e vedi i siei principis e lis sós regulis poiadis sore esperiencis ciertis, daùr clime e 
teren; ma cheste (no si lu disarà mai avonde) e je dute bandonade dal paron ignorant al 
contadin ignorant ancje lui, che nol cognòs che lis tradizions starlochis di so pari e di so von, 
ignorants compagn” (in Degli scritti di Agricoltura, Arti e Commercio, 1828 (Dai scrits di 
Agriculture, Arts e Cumierc)). 


"Fasint trascrizion di une letare dal famós The Spectator inglés, che jo mi presei di dedicà ae 
Nobiltát furlane, compagn che l'autór le indregave ae nobiltát inglese par sburtále ae coltivazion 
universál di ché plante [al intindeve i morárs]... 


‘Tancj dai nestris zentiloms di campagne a indrecin dut il lór timp ae cjace, o a altris plasés di 
cheste nature: e chest al de ocasion a un dai nestris scritórs plui innomenáts di rapresentáju 
tant che sovrastáts di une sorte di maledizion...' " 


Zanon al proponeve pe agriculture furlane: 
* Arlevament di cavalîrs pe sede; 
* Difusion de culture des patatis pe alimentazion; 


+ Estrazion de torbe pal riscjaldament. 

Epitafi di un nobil su la tombe di Antoni Zanon 


Colui che nacque da un prepuzio inciso 
Qui giace assai lontan dal Paradiso. 
Presso la tomba un gelso orsù piantate, 
Arda la torba e cuoca le patate: 
Assista alla funzion tacito intento, 
Poi sul fuoco vi piscj il Parlamento. 


Traduzion 


Chel che al nassè di un incidút prepuzi 
AI polse chi lontan dal Paradîs ‘ne vore. 
Dongje de tombe sù un moràr plantait, 
Che e brusi la torbe, che e cuei lis patatis: 
Che al assisti ae funzion cidin e intent, 
Po sul fùc che i pissi il Parlament. 

? DOMANDIS: 


+ Ce forie la Accademia degli sventati? Cuant ise nassude? Ce sezion di grant 
interés pe economie ise nassude dentri di ché? 


+ Cuâi forino i temis ogjet di concors de Societát tai agns 1766, 1767, 1770? 
+ Cuale forie la rispueste in struc di Gotart Cancian tal concors dal 1770? 


# Cuale ise stade la valutazion di Gotart Cancian dai possidents furlans, massime 
nobii? 


In ce si manifestie la fede iluministe di Cancian? 
Ce resons aial puartát Antoni Zanon de produtivitát scjarse in agriculture ? 
Ce judizi daial Antoni Zanon dai possidents e de nobiltát furlane? 


In ce si manifestie la fede iluministe di Zanon? 


® 9 $ $ $ 


Cualis varessino di sei stadis lis direzions dal impegn pe economie furlane dal 
moment? 


a cure dal prof. Adrian Cescje -2006 


+ Dait une interpretazion dal eptafi su la tombe di Zanon fate di un poete nobil. 
Fasét la decifrazion dai riferiments che a son intai viers e de ideologjie dal autòr. 

